Szintifűtől a legalizációig - CK Medijuana
Új-Zélandon kongatják a vészharangokat a szintetikus kannabinoidok terjedése miatt. Míg ezek a szerek öt év alatt két halálesetet okoztak, addig csak az elmúlt egy évben már negyvenötöt. A mentők heti 30 hívást kapnak szintetikus kannabinoid túladagolás miatt. A használat megállítása érdekében a gyógyászati és a rekreációs célú kannabiszlegalizációra is születtek javaslatok. Az ország két legnagyobb pártja törvényjavaslatokat nyújtott be a gyógyászati kannabisz engedélyezésére, amivel részben megfékezhető lenne a járványszerű terjedés. Az egyik törvényjavaslat szerint a gyógyászati kannabisz termékeket a többi törzskönyvezett gyógyszerhez hasonlóan kellene engedélyeztetni és az orvosoknak kellene döntenie arról, hogy melyik betegek lennének jogosultak a használatra. Kérdéses azonban, hogy mindez mennyire jelente megoldást a szintetikus kannabinoid problémára, hiszen vélhetőleg csekély az átfedés az olcsó és erőteljes bódulatot keresők és a kannabiszt gyógyászati célból használók csoportjai között. Ross Bell, a Drug Foundation igazgatója a teljes kannabiszlegalizáció mellett tör pálcát, mondván a fű jóval kevésbé potens, addiktív és veszélyes, mint mesterséges másai. Ez vélhetőleg sokkal nagyobb hatást gyakorolna a szintifüvek piacára, mint a gyógyászati engedélyezés, ám olyan áron kellene forgalmazni, ami mellett a műfűfogyasztók hajlandóak lennének áttérni a természetes kannabiszra. A jelenlegi miniszterelnök, a Munkáspárti Jacinda Adern támogatja a gyógyászati engedélyezést, ám több mint egy évtizede ellenzi a legalizációt. Az új, emberéleteket követelő trend hatására azonban már ő is hajlandónak látszik revideálni nézeteit. Azt eddig sem gondolta, hogy bárkinek börtönben lenne a helye azért, mert kannabiszt fogyasztott, de most már azt is bejelentette, hogy népszavazást fog tartani a 2020-ig bevezetésre kerülő legalizációról. Radikális változások várhatók.
← Rövidéletű francia coffeeshopok
Október 17-én nyílnak a kanadai fűboltok →